**СТАНОВИЩЕ**

**относно конкурса за доцент по професионално направление**

**2.1. Филология (Класически езици), обявен в ДВ, бр. 21 от 15.03.2022 г.**

В обявения конкурс за доцент за нуждите на ФКНФ – катедра „Класическа филология“, се е явил само един кандидат – д-р Цветан Стефанов Василев, понастоящем главен асистент в същата катедра. Той е допуснат до участие в конкурса въз основа на установения от нарочна комисия факт, че отговаря на всички изисквания за участие в процедурата, предвидени от ЗРАСРБ и съответния правилник за неговото приложение в СУ „Св. Климент Охридски“.

Д-р Василев е възпитаник на катедрата по класическа филология в Софийския университет. Още от студентските си години проявява нагласа за занимания със средновековна латинистика, византийска и поствизантийска епиграфика. В това си качество и с голяма част от публикуваните резултати от своята научно-изследователска работа той създава големи очаквания сред професионалната гилдия за добра реализация в избраното поприще, което – не е тайна – има широко поле за практическо приложение у нас, но това поле никак не е добре наситено с учени и специалисти от средното и по-младо поколение.

Това в частност се доказва и от случая на кандидата по настоящия доцентски конкурс, който освен с преподавателска работа в Софийския университет работи отскоро (от 2021 г.) и като сътрудник на Кирило-Методиевския научен център при БАН. В тази връзка не може да не бъде отбелязано и участието на д-р Василев в проекта на Института за изследване на изкуствата при БАН на тема „Пътищата на балканските зографи и поствизантийското художествено наследство в България“, реализиран в периода 2014 – 2017 г.

На настоящия конкурс д-р Василев се явява с пет подбрани статии – в печатни и електронни издания, на български и английски език, авторски и в съавторство (при ясно разграничаване на приноса на д-р Василев), които напълно отговарят на тематиката на конкурса и следва да бъдат взети под внимание в рецензиите и становищата на научното жури. Същото трябва да се каже и за двете книги, посочени от кандидата: вторият том от двутомното издание с коментар на труда на Петър Богдан, „За древността на бащината земя и за българските дела. С. 2020“ и монографията „Гръцкият език в църквите със смесени надписи от XVII век в България. София, 2017“ (№№ 1 и 2 в Списъка на публикациите, представени за конкурса за доцент от Цветан Василев, приложен в документацията по конкурса). Първата от тях, посветена на съчинението на Петър Богдан, може да се приеме за хабилитационен труд на кандидата и напълно отговаря по своя характер на такъв тип публикация.

Поради това и заради тесните рамки на това становище ще се спра накратко само върху това, което определих като хабилитационен труд на д-р Цветан Василев. Първо и преди всичко, този труд (Petrus Deodatus / Петър Богдан – De Antiquitate paterni soli et de rebus Bulgaricis / За древността на бащината земя и за българските дела. Tomus secundus / Том втори. Трактатът „За древността на бащината земя и за българските дела“: палеография, текстология, език. София, 2020, 160 стр.) е неотлъчна част от първия том на това двутомно издание и разкрива в пълен размер своите качества само ако се преценява през призмата на направеното от колегата Василев с изданието на самия паметник, т.е. с първия том от двутомника.

От тези позиции изразявам твърдата си убеденост, че тексткритичното и коментирано издание на цялостен обемист паметник от отминала епоха, снабдено с превод на български език и подробен разностранен коментар, е парекселанс занимание за учен класик, достигнал необходимата зрялост в своето израстване. Това пък по подразбиране е важен елемент от профила на един доцент във Факултета за класически и нови филологии на Софийския университет „Св. Климент Охридски“.

Връщайки се конкретно към приносните моменти в разглеждания хабилитационен труд на д-р Василев, трябва да подчертая, че те могат най-общо да се разделят на две – приноси за лингвистиката и приноси за историческото изворознание. Без да омаловажавам първите, за които се съгласявам със самооценката, която д-р Василев прави на своето изследване, искам да обърна по-специално внимание върху това, че скрупульозният анализ на източниците, използвани от Петър Богдан при съставяне на неговото съчинение, представляват добра основа за по-задълбочени търсения на възможни нови извори за българската история през епохата, в която живее и работи нашият бележит книжовник. Или за преосмисляне на данните в старите, които отдавна познаваме и използваме. Д-р Василев е дал заявка, че отново ще бъде сред първите в това научно-изследователско поприще и можем да се надяваме, че неговите бъдещи приноси за българската наука няма да закъснеят.

Няма да подмина и филологическата зрялост, която колегата Василев показва в своите специфично филологически занимания било с текста на Петър Богдан, било с поствизантийските църковни надписи на гръцки език. Нито за миг не съм забравил, че, участвайки в този конкурс, той аспирира за доцентско място именно сред водещите специалисти и преподаватели по класическа филология в най-старото наше висше училище. В този смисъл примерът, който кандидатът дава на своите студенти, и неговият опит на лингвист изследовател на текстове без съмнение ще увлекат нови млади последователи в това поприще. Нещо, което би било от голяма полза косвено и за българската историческа наука, която доста страда от лингвистичната недостатъчност на своите водещи кадри.

Преди да приключа своето изложение искам само мимоходом да отбележа, че всички останали формални изисквания по конкурса за доцент – преподавателска натовареност, критерии по НАЦИД, открити цитирания и т.н. – са изпълнени от колегата Василев и това личи от съответните приложени документи. Следователно, не ми остава нищо друго, освен да изразя твърдото си убеждение, че гл. ас. д-р Цветан Стефанов Василев трябва да заеме доцентското място, за което е обявен настоящият конкурс. Ще се радвам Научното жури, в което участвам, да излезе със същото предложение пред Академичния съвет на СУ „Св. Климент Охридски“, който ще вземе окончателното решение по доцентския конкурс за нуждите на ФНКФ.

София, 16 юни 2022 г. проф. дин Илия Г. Илиев

 Институт за исторически изследвания – БАН